**A gépjárműadóról szóló 1991. évi LXXXII. törvény módosítása**

1. A gépjárműadóról szóló 1991. évi LXXXII. törvény (a továbbiakban: Gjt.) 5. § g) pontja helyébe a következő rendelkezés lép:

*(Mentes az adó alól)*

„*g)* a környezetkímélő gépkocsi,”

1. A Gjt 6. § (2)-(3) bekezdése helyébe a következő rendelkezés lép, egyidejűleg a § a következő (4) bekezdéssel egészül ki:

„(2) Az adó alapja az autóbusz, a lakókocsi, a lakópótkocsi hatósági nyilvántartásban feltüntetett saját tömege.

(3) Az adó alapja a tehergépjármű hatósági nyilvántartásban feltüntetett saját tömege, növelve a terhelhetősége (raksúlya) 50%-ával.

(4) Az adó alapja nyergesvontató esetében a nyergesvontató saját tömegének kétszerese, növelve a nyergesvontatóval vontatható, átmenőfékes vontatmány (félpótkocsi) megengedett legnagyobb össztömege és a nyergesvontató saját tömege pozitív különbözetének felével.”

1. A Gjt. 18. § 9. pontja helyébe a következő rendelkezés lép:

„9. *környezetkímélő gépkocsi* az a gépjármű, amely a KöHÉM rendelet 2015. július 1-jén hatályos 2. § (6) bekezdése szerint környezetkímélő gépkocsinak minősül*,*”.

1. A Gjt. a következő VI. fejezettel egészül ki:

„VI.

*Az Európai Unió Jogának való megfelelés*

21. § (1) Az 5. § g) pontja szerinti mentesség, valamint a 17/A. § (1) bekezdésének a környezetkímélő gépkocsira vonatkozó rendelkezése csekély összegű (de minimis) támogatásnak minősül, amely az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló 1407/2013/EU bizottsági rendelet szabályaival összhangban nyújtható.

(2) E törvény 5. § g) pontja és 17/A. § (1) bekezdése az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló 1407/2013/EU bizottsági rendelet (HL L 352., 2013. 12.24., 1.o.) hatálya alá tartozó támogatást tartalmaz.”

1. A Gjt.
2. 15. § (3) bekezdésében az *„illetékbélyegekre rávezetni”* szövegrész helyébe az *„illetbélyegekre eltávolíthatatlanul rávezetni”*,
3. 17/A. § (1) bekezdésében az *„a kizárólag elektromos hajtómotorral ellátott személygépkocsit”* szövegrész helyébe az *„a környezetkímélő gépkocsit”*

szöveg lép.

1. Hatályát veszti a Gjt.
2. 16. §-a,
3. 18. § 2. pontjában a „,félpótkocsi” szövegrész.

**INDOKOLÁS**

**A gépjárműadóról szóló 1991. évi LXXXII. törvény** **módosítása**

A Javaslat a Jedlik Ányos terv végrehajtása kapcsán – a legkorszerűbb környezetvédelmi követelményt teljesítő gépjárművek elterjedését közvetett eszközzel is segítve – a kizárólag elektromos meghajtású gépjárművek mellett a többi környezetkímélő gépjármű üzemeltetéséhez is gépjárműadó-mentességet biztosít.

A logisztikai, közúti árufuvarozási és személyszállítási vállalkozások versenyképességének növelését szolgáló intézkedésekről szóló 1560/2015. (VIII. 7.) Korm. határozat 8. pontja előírta a gépjárműadó mértékének felülvizsgálatát, annak az uniós szabályok szerinti minimum-gépjárműadószinthez való igazítását. A felülvizsgálat eredményeképp megállapítható, hogy a gépjárműadó mértékének csökkentése a vonatkozó, uniós minimum-gépjárműadószintet előíró irányelv sérelme nélkül nem lehetséges.

A fuvarozók jövedelempozícióját javíthatja ugyanakkor az ún. szerelvényadóztatás.

A hatályos szabályozás szerint a nyergesvontató és az általa vontatható félpótkocsi külön-külön adótárgy. Ezért a vállalkozások azon félpótkocsi után is adókötelesek, melyekhez nyergesvontató nem tartozik. A Javaslat szerinti szerelvényadóztatás lényege, hogy félpótkocsi nem adótárgy, azután külön gépjárműadót nem kellene fizetni, azonban a vontató adóalapja tartalmazná a vontató által vontatható össztömeget (egy nyergesvontatóhoz tartozó egy félpótkocsi adóalapját).

A Javaslat ezért a nyergesvontatókra újraforgalmazza az adóalap tartalmát, továbbá – a Javaslat más rendelkezése szerint – megszűnik a félpótkocsi adókötelezettsége.

A Javaslat szerint környezetkímélő – és így a gépjárműadó, illetve a cégautóadó fizetése alól „mentesülő” – gépjármű az, amely a közúti járművek forgalomba helyezésének és forgalomban tartásának műszaki feltételeiről szóló 6/1990. (IV. 12.) KöHÉM rendelet (a továbbiakban: KöHÉM rendelet) 2015. július 1-jén hatályos 2. § (7) bekezdése szerinti elektromos gépkocsinak, vagy 2. § (8) nulla emissziós gépkocsinak minősül. A KöHÉM rendelet alkalmazásában elektromos gépkocsi a tisztán elektromos, a külső töltésű (plug-in) hibrid elektromos és a növelt hatótávolságú hibrid elektromos jármű, a nulla emissziós gépkocsi pedig az, amely rendeltetésszerű használata során nem bocsát ki az e rendeletben szabályozott légszennyező anyagot. A környezetkímélő gépjárművek környezetvédelmi osztálya „5E”, „5P”, „5N” vagy „5Z”. A definíció értelmében továbbra is mentesség illeti meg a kizárólag elektromos meghajtású személygépkocsit.

A Javaslat a környezetkímélő gépkocsik gépjárműadó mentessége és a cégautóadó hatálya alól való kiemelése kapcsán utal arra, hogy ezen adóelőnyök de minimis (csekély összegű) támogatásként vehetőek igénybe.

A Javaslat egyértelműsíti, hogy a külföldi gépjárművek adójának illetékbélyegben való lerovása során a fuvarozónak a Magyarországra való belépés pontos idejét eltávolíthatatlanul kell az illetékbélyegre rávezetni. A Javaslat a Jedlik Ányos terv végrehajtása érdekében, az elektro-autombilizáció elősegítésére valamennyi környezetkímélő személygépkocsit kiemel a cégautóadó hatálya alól.

A Javaslat – Magyarország gazdasági stabilitásáról szóló 2011. évi CXCIV. törvénnyel való összhang érdekében – hatályon kívül helyezi azt a rendelkezést, amely felhatalmazza a Kormányt arra, hogy a törvényi adótételtől eltérő adótételt, továbbá mentességet határozzon meg a külföldi gépjárművek adójában. A Javaslat a nyergesvontatók szerelvényadóztatása megteremtése érdekében kiemeli a félpótkocsit a pótkocsik fogalmi köréből, és ezáltal a nyergesvontatóhoz kapcsolható félpótkocsi után külön nem kell gépjárműadót fizetni.

.